Virallinen lehti nro C 076 , 11/03/1998 s. 0069



KIRJALLINEN KYSYMYS E-2044/97 komissiolle esittäjä(t): Laura González Álvarez (GUE/NGL), Pedro Marset Campos (GUE/NGL) ja María Sornosa Martínez (GUE/NGL) (13. kesäkuuta 1997) Aihe: Myrkyllisten jätteiden käsittelylaitoksen rakentaminen Barakaldoon (Vizcaya - Espanja) Lindaani-nimisestä kasvinsuojeluaineesta peräisin olevat myrkylliset jätteet aiheuttavat vakavan ympäristöongelman Barakaldossa (Vizcaya - Espanja). Baskihallitus aikoo rakentaa laitoksen, jossa käsitellään puhdasta lindaania ja jossa se muunnetaan triklooribentseeniksi, joka on äärimmäisen myrkyllinen ja saastuttava aine. Väestön keskuudessa tämä hanke aiheuttaa syvää huolestuneisuutta eri syistä: - laitos sijaitsee lähellä asutuskeskuksia ja Hospital de Cruces -sairaalaa, - kyseessä on äärimmäisen myrkyllinen ja vaarallinen aine, - se voi uhata terveyttä ja ympäristöä. 1. Onko komissio tietoinen, rahoitetaanko hanketta EU:n rahastoista? 2. Eikö komissio katso, että tässä tapauksessa pitäisi noudattaa direktiivin 96/61/ETY ((EYVL L 257, 10.10.1996, s. 26. )) yleisvaatimuksia, jotka liittyvät ympäristön pilaantumisen ehkäisemisen ja vähentämisen yhtenäistämiseen? 3. Mihin toimenpiteisiin komissio aikoo ryhtyä toimivaltaisten viranomaisten suhteen, jotta myrkyllisiä ja vaarallisia jätteitä koskevaa direktiiviä 91/689/ETY ((EYVL L 377, 31.12.1991, s. 20. )) sekä yhteisön lainsäädäntöä jätteiden alalla sovellettaisiin oikein? 4. Onko komissio tietoinen, onko direktiivin 85/337/ETY ((EYVL L 175, 5.7.1985, s. 40. )) mukainen ympäristövaikutustutkimus suoritettu? 5. Onko komissio tietoinen uhista, joita tällaisella tiiviisti asutulla seudulla sijaitsevalla laitoksella voi olla terveydelle? Komission jäsenen Monika Wulf-Mathiesin komission puolesta antama vastaus (24. heinäkuuta 1997) 1. Komissio päätti 17. joulukuuta 1996 rahoittaa koheesiorahastosta hanketta, jolla rakennetaan Barakaldoon laitos puhtaan lindaanin käsittelemiseksi ja sen muuntamiseksi triklooribentseeniksi. Tällä hankkeella pyritään nimenomaan ratkaisemaan ympäristöön ja kansanterveyteen liittyvät ongelmat, jotka aiheutuvat tästä myrkylliseksi ja ärsyttäväksi sekä ympäristölle vaaralliseksi luokitellusta tuotteesta. 2. Ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annettua direktiiviä 96/61/EY ((EYVL L 257, 10.10.1996. )) ei vielä sovelleta. Jäsenvaltioiden on saatettava direktiivi osaksi kansallista oikeusjärjestystä viimeistään 30. lokakuuta 1999. 3. Espanja ei ole vielä toimittanut tietoa vaarallisista jätteistä 12 päivänä joulukuuta 1991 annetun neuvoston direktiivin 91/689/ETY ((EYVL L 377, 31.12.1991. )) kansallisista täytäntöönpanotoimista. Komissio on aloittanut yhteisöjen tuomioistuimessa jäsenyysvelvotteiden noudattamatta jättämistä koskevan menettelyn Espanjaa vastaan EY:n perustamissopimuksen 169 artiklan nojalla (asia C-72/97). Tuomioistuin ei ole vielä antanut tuomiotaan. Lisäksi 5. kesäkuuta 1997 antamassaan tuomiossa tuomioistuin tuomitsi Espanjan siitä, että se ei ollut pannut jätteistä annetun direktiivin 75/442/ETY muuttamisesta 18 päivänä maaliskuuta 1991 annettua direktiiviä 91/156/ETY ((EYVL L 78, 26.3.1991. )) täytäntöön sen 2 artiklassa säädetyssä määräajassa (1. huhtikuuta 1993). 4. Komissio vahvistaa, että heksaklorosykloheksaanin käsittelylaitosta koskevalle hankkeelle on tehty tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY ((EYVL L 175, 5.7.1985. )) mukainen ympäristövaikutusten arviointi. Hankkeen ympäristövaikutusta koskeva ilmoitus julkaistiin Boletin Oficial del País Vascon numerossa 166, 30. elokuuta 1996. 5. Edellä mainitussa vaikutustutkimuksessa todettiin, että lindaanin muuntaminen triklooribentseeniksi on paras ratkaisu ongelmaan varsinkin seuraavista syistä: toisaalta käsittelemällä lindaani paikan päällä vältetään kaikki vaarat haihtumisesta ja saastuttamisesta kuljetuksen aikana, ja toisaalta laitos on luonteeltaan tilapäinen, ja se tuhotaan sen jälkeen, kun 4 500 tonnia puhdasta lindaania on muunnettu.